
הכנסת השמונה-עשרה
נוסח לא מתוקן

מושב רביעי
<פרוטוקול מס'  1091>
מישיבת ועדת הכספים
יום שני, כ"ט באייר התשע"ב (21 במאי 2012), שעה 10:00
<סדר היום:>
<כללי המים (שינוי התוספת השניה לחוק), התשע"ב - 2012>
נכחו:

<חברי הוועדה:> 
משה גפני – היו"ר
רוחמה אברהם

זהבה גלאון
יצחק וקנין
גאלב מג'אדלה
ציון פיניאן
שכיב שנאן

<מוזמנים:> 
	אפרת פרוקצ'ה
	–
	משרד האוצר

	עדי חכמון
	–
	רפרנטית מים, משרד האוצר

	אביטל דרור
	–
	מנהלת אגף המים, משרד האנרגיה והמים

	זאב אחיפז
	–
	מנהל אגף תפעול, רשות המים

	עו"ד שי בוזגלו
	–
	לשכה משפטית, רשות המים

	עו"ד בעז גדנסקי
	–
	יעוץ וחקיקה, משרד המשפטים

	משה אבנון
	–
	יועץ למים וביוב, מרכז השלטון המקומי

	אבנר בן גרא
	–
	ראש מועצת מיתר, מרכז השלטון המקומי

	רן כהן
	–
	חכ"ל, מכללת "אחוה"

	ירון סולומון
	–
	המחלקה להתיישבות, תנועת האיחוד החקלאי

	חיזקיה ישראל
	–
	מנהל מחלקה, התאחדות התעשיינים

	יאיר מנע
	–
	מנכ"ל מושבי הנגב, איחוד חקלאי ישראל

	יצחק טובלי
	–
	רכז תחום המים, התאחדות החקלאים

	ערן קרמניאן
	–
	רכז ועדה חקלאית, התאחדות האיכרים

	משה בר
	–
	יו"ר העמותה נכים למען נכים, ארגוני נכים

	דניאל גלילי
	–
	עמותת נכים לנען נכים, ארגוני נכים

	שני גולדברג
	–
	פעילה, המשמר החברתי

	אמיר שניידר
	–
	רכז קשרי ממשל, מקורות

	אביטל דרור
	–
	מנהלת תחום ייעוץ משק המים, משרד האנרגיה והמים

	יהודה ניב
	–
	מנהל מינהל החשמל, משרד האנרגיה והמים

	ניר וילנר
	–
	לשכה משפטית, רשות המים

	עמיר שקרוב
	–
	מנהל אגף כלכלה, רשות המים

	דוד קשאני

	–
	פורום לדיור ציבורי


<ייעוץ משפטי: >
מרב תורג'מן
<מנהל הוועדה:>
טמיר כהן
<רשמת פרלמנטרית:>
שרון רפאלי
<כללי המים (שינוי התוספת השניה לחוק), התשע"ב - 2012>
<היו"ר משה גפני:>
בוקר טוב. אני מתכבד לפתוח את ישיבת הוועדה. אני מקדם בברכה את חבר הכנסת לשעבר רן כהן עם הסטודנטיות ממכללת "אחווה", ליד קריית מלאכי. אנחנו עוברים לסעיף הראשון בסדר היום: כללי המים (שינוי התוספת השנייה לחוק), התשע"ב-2012. מי מציג את הכללים, בבקשה? 
<זאב אחיפז:>
אני מנהל אגף תפעול ברשות המים. אנחנו מביאים פה כמה שינויים בתוספת השנייה. השינוי הראשון מטפל באספקת מים לצורכי בית. כמו שאתם יודעים, רוב הצרכנים בארץ מקבלים את המים או רוכשים את המים מחברת "מקורות", אבל יש לנו צרכנים שבעצם ניזונים מהפקה עצמית, זאת אומרת הם מפיקים או מפיקים עבורם את המים במערכות הפקה פרטיות שלא שייכות לחברת "מקורות". הרעיון של היטלי הפקה הוא שהיטלי ההפקה, יחד עם העלויות שלהם, יהיה שווה או קצת נמוך ממחיר "מקורות". 
<ציון פיניאן:>
מה פורסם היום שהחלטת ממשלה היא לעשות רשות מים ומועצת מים? איפה עומד הנושא הזה פה? 

<רוחמה אברהם-בלילא:>
שהרשות תהפוך למועצה? 

<זאב אחיפז:>
יש היום רשות מים, ולרשות יש מועצה – מועצת הרשות. יש מועצת מים שהייתה גם בעבר שזה יותר גוף מייעץ שדן בנושאים. הוא לא גוף שמקבל החלטות, אלא גוף ממליץ. 

<קריאה:>
הוא לא קיים. 

<זאב אחיפז:>
זה גוף שהיה קיים בעבר. הוא לא בוטל פורמלית, אבל באופן מעשי מאז שקמה הרשות ב-2007, נדמה לי, הוא לא היה פעיל, ובעקבות דוח של ועדת החקירה הוחלט לחדש את הפעילות שלו, וסוכם שהוא ימונה מחדש. זה גוף מייעץ, לא גוף שמקבל החלטות. 
<היו"ר משה גפני:>
מה הוא מייעץ? באיזה נושאים? 
<זאב אחיפז:>
בכל הסוגיות שקשורות למשק המים. 

<ציון פיניאן:>
מי קשור מהם לשר התשתיות?
<היו"ר משה גפני:>
לשר האנרגיה. 

<ציון פיניאן:>
שר האנרגיה והתשתיות. 

<זאב אחיפז:>
שר האנרגיה והמים. 

<היו"ר משה גפני:>
כן. מי? 

<ציון פיניאן:>
מי קשור מהם, המועצה או הרשות? 

<זאב אחיפז:>
כולנו משויכים למשרד האנרגיה והמים. השר ממנה גם נציג למועצת הרשות - -
<ציון פיניאן:>
זה לא מה שפורסם היום בעיתון. 
<היו"ר משה גפני:>
בבקשה, מי הגברת? 

<אביטל דרור:>
אני אביטל, אני ממשרד האנרגיה והמים. 
<היו"ר משה גפני:>
הנה, המשרד עצמו נמצא פה. 

<אביטל דרור:>
קיימת רשות המים ומועצת רשות המים שזה גוף אחד, זה הרגולטור במשק המים, וקיימת מועצה שכרגע היא לא פה - -
<היו"ר משה גפני:>
לא הבנתי – מועצת רשות המים היא הרגולטור? 

<אביטל דרור:>
מועצת רשות המים היא המועצה הנלווית לרגולטור, לרשות המים. 

<היו"ר משה גפני:>
הרגולטור הוא אגף התקציבים. זאת אומרת חוץ מזה. כשאני אומר רגולטור, כל הזמן אומרים לי, דבר עם אגף התקציבים. את מדברת חוץ מאגף התקציבים. "רגולטור" זה שם יומרני מדי. 

<אביטל דרור:>
הרגולטור במשק המים הוא רשות המים, ומועצת רשות המים היא המועצה שעובדת עם רשות המים. פרט לזה קיימת מועצה ציבורית שנקראת "המועצה הציבורית למים ודיור", וזאת מועצה שכרגע היא לא פעילה.

<היו"ר משה גפני:>
מי עומד בראשה? 

<אביטל דרור:>
בראשה יעמוד בעקבות תיקון החקיקה שייכנס לתוקף לאחר שעבר אתמול בוועדת שרים לחקיקה, שר האנרגיה והמים. היא תהיה מורכבת מאנשי ציבור, ובעצם היא מועצה שאין לה סמכויות, היא מועצה מייעצת שאמורה לדון בנושאים שונים של משק המים, לערב בעלי עניין שונים במשק המים ולייעץ לשר. 

<רוחמה אברהם-בלילא:>
לייעץ לשר או לייעץ לרשות המים? 
<אביטל דרור:>
לייעץ לשר האנרגיה והמים. 
<קריאה:>
לייעץ לשר שאין לו סמכויות.
<ציון פיניאן:>
אין לו סמכויות בנושא. 

<אביטל דרור:>
מועצה ציבורית שמייעצת היא חסרת סמכויות וגם השר - - -

<מרב תורג'מן:>
אבל לא יהיה צורך בתיקון חוק המים בסעיף ה- - -
<אביטל דרור:>
זה קיים. בתזכיר חוק המים שהועבר אתמול בוועדת השרים יש תיקון בנושא הזה. בעצם זה מאפשר לשר האנרגיה והמים לקבוע את חברי המועצה שמייעצת לו, וכשיעבור התיקון הזה המועצה - -
<מרב תורג'מן:>
הסמכות לקבוע את הכללים תישאר בידי המועצה? 

<אביטל דרור:>
המועצה הציבורית הזאת היא מועצה חסרת סמכויות, היא לא תקבע שום דבר. כל הפעילות הרגולטורית תישאר ברשות המים ובמועצת רשות המים. המועצה הזאת שמדברים עליה היא מועצה ציבורית, מועצה מייעצת.  

<מרב תורג'מן:>
סעיף 116ד קובע שמועצת הרשות הממשלתית באישור ועדת הכספים של הכנסת רשאית לשנות בכללים את התוספת השנייה לאחר שנתנה למפיקי המים ולצרכנים ממקור המים - - 
<היו"ר משה גפני:>
על זה אנחנו דנים עכשיו, לפי הסעיף הזה. 

<מרב תורג'מן:>
השאלה היא האם הסמכות לקבוע את הכללים יישארו בידי המועצה שעליה את מדברת כרגע. 
<אביטל דרור:>
לא, יש שתי מועצות: יש מועצה אחת שהיא המועצה של רשות המים, וזאת המועצה שאת מדברת עליה ובסמכותה לקבוע כללים; יש מועצה ציבורית שהיא מועצה מייעצת שאין לה סמכויות, ואין לה שום תפקיד במשק המים, למעט לייעץ - -
<שכיב מוראד שנאן:>
אז למה היא קיימת? 

<אביטל דרור:>
בשביל לשמוע את הציבור ולשמוע בעלי עניין נוספים ולייעץ לשר. זה תפקידה. 
<רוחמה אברהם-בלילא:>
מה העלות התקציבית של כל אחד מהדירקטורים? 
<אביטל דרור:>
זאת לא מועצה בתשלום, הם לא דירקטורים בתשלום. הם לא דירקטורים בכלל, על מה את מדברת? 
<רוחמה אברהם-בלילא:>
על המועצה שמייעצת לשר. אנשים מגיעים, מבזבזים את זמנם, עולה להם דלק לעלות מתל-אביב לירושלים רק כדי לייעץ לשר, שמה? 

<אביטל דרור:>
תפקיד המועצה לשמוע ולחשוף את השר לדעת הציבור. 

<רוחמה אברהם-בלילא:>
אז למה השר לא יכול לכנס את המועצה הציבורית. אם הוא באמת רוצה ללמוד את נושא המים הוא יכול לכנס את המועצה הציבורית, את רשות המים, יכול לבוא עם כל אנשי המקצוע. אני כשרה לשעבר יכולה לומר לך שכשרציתי ללמוד איזשהו נושא הזמנתי את הגורמים הקיימים ולא בניתי לי עוד יצורי כלאיים שיבואו ויעשו. מה העניין? 
<אביטל דרור:>
לא באים ולא עושים. זאת מועצה מייעצת ותפקידה - - 

<רוחמה אברהם-בלילא:>
סליחה, לא באים ולא עושים – באים כדי לייעץ. 

<היו"ר משה גפני:>
במועצה יחלקו קפה? כי אין להם שום סמכות אחרת. 

<אביטל דרור:>
המועצה היא נטולת תקציב ועלויות. 

<היו"ר משה גפני:>
אז בשביל מה עשו אותה? 

<שכיב מוראד שנאן:>
זה עוד יותר חמור. 

<ציון פיניאן:>
היא מדברת מהגרון של שר התשתיות, לא מהגרון של הממשלה. 

<קריאה:>
גם לשר אין סמכויות. 

<רוחמה אברהם-בלילא:>
מה הייתה הבעיה לשר לזמן צוות שהוא לא כזה פורמלי? בלי לקרוא לו שום "מועצה" ובלי לקרוא לו שום "רשות". אם שר רוצה לקיים צוות פנימי הוא מקים את הצוות הפנימי לעצמו, ולא צריך להכריז על בקולי קולות שהוא מקים מועצה ורשות שתייעץ.
<אביטל דרור:>
הוא לא מקים רשות, הוא מקים מועצה עבורו בשביל לשמוע את הציבור, בשביל לשמוע פלורליזם של דעות בהקשר לנושאים שונים במשק המים ובשביל לסייע לו לגבש - -
<שכיב מוראד שנאן:>
לא צריך את זה בחוק, שיעשה את זה בזימון ישיבה שלא מן המניין. 

<אביטל דרור:>
זה קיים כבר בחוק.  

<היו"ר משה גפני:>
זאת הצעת חוק ממשלתית, מה שעבר בוועדת שרים? 

<ציון פיניאן:>
לא, זה בא למליאה לאישור. 

<היו"ר משה גפני:>
אז זה חוק. 

<ציון פיניאן:>
כן, זה חוק. 

<אביטל דרור:>
המועצה הזאת קיימת בחוק. 

<היו"ר משה גפני:>
מה התפקיד שלך במשרד האנרגיה? 

<אביטל דרור:>
ראש אגף מים ואנרגיה.
<היו"ר משה גפני:>
יש ייעוץ משפטי של המשרד? 

<אביטל דרור:>
אין פה יועץ משפטי. 

<היו"ר משה גפני:>
אני אגיד לך מה אני רוצה לשאול: יש הנהלת רשות המים שהוקמה ב-2007; יש מועצת רשות המים שהיא מועצה שמוקנות לה סמכויות על-פי חוק, והיא יכולה לשנות את הכללים, כמו שאנחנו עושים עכשיו, באישור ועדת הכספים. עכשיו יש משהו חדש שהממשלה העבירה. 

<אביטל דרור:>
זה לא משהו חדש - -

<היו"ר משה גפני:>

רגע, את מכירה את הכול, אני לא כל כך מכיר. 

<אביטל דרור:>
אני מסבירה. 

<היו"ר משה גפני:>
אם תהיי סבלנית כלפיי שאני אשלים את השאלה. מקימים עכשיו מועצה חדשה; אין לה סמכויות, רק להקים אותה. שר האנרגיה יעמוד בראשה, אבל הוא צריך את האישור של שר האוצר. הוא לא יכול לקחת אותך ולשים אותך במועצת המים - -

<רוחמה אברהם-בלילא:>
כבר אתה הסתבכת. 

<היו"ר משה גפני:>
הוא לא יכול לשים אותך, את צריכה הסכמה של שר האוצר, ובסוף מה שעושים שם – שותים קפה. ככה הבנתי. 
<גאלב מג'אדלה:>
כדי שמצב רוחך לא יקולקל - -

<היו"ר משה גפני:>
מה אתה רוצה ממצב רוחה? מצב רוחה בסדר. 

<גאלב מג'אדלה:>
אנחנו יודעים שאת לא עשית את זה, אבל אנחנו שואלים שאלה עניינית. אדוני היושב-ראש, יש לנו סמכות בכלל להיכנס לזה? 

<היו"ר משה גפני:>
זה יבוא למליאה. מכיוון שאם זה אישור שהיה בוועדת שרים לחקיקה, ככל הנראה זה חוק. בחוק אם אכן הממשלה אישרה את זה, זה יבוא למליאה. אם זה יבוא למליאה יכול להיות שהדיון בחוק הזה יעבור לוועדת הכלכלה, יכול להיות שהוא יעבור לוועדת הפנים, יכול להיות שהוא יעבור לוועדת החוקה, ויכול להיות שהוא יעבור לוועדת הכספים. 
<רוחמה אברהם-בלילא:>
זה לא יעבור לוועדת הכספים - - -

<זאב אחיפז:>
אפשר להעיר? כולם מכירים את הדברים. 

<היו"ר משה גפני:>
אני אתן לך. 

<זאב אחיפז:>
כולם מכירים את הדברים, זה הכול. 

<היו"ר משה גפני:>
לא חשוב, נלמד לאט-לאט, אנחנו לומדים לאט, אבל בסבלנות. 

<זאב אחיפז:>
לכן אני רוצה להסביר את העניין. 

<גאלב מג'אדלה:>
כשאתה היית שם הסתרת מאתנו את הדברים. עכשיו כשאתה פה, אתה רוצה לגלות לנו את הדברים. אנחנו היינו בסרט הזה. 

מה שחברי הכנסת מנסים לומר הוא שהיות שאנחנו מכירים את השר, שהוא שר יעיל וטוב, אנחנו לא חושבים שצריך מועצה על המועצה. מה עוד שאת בעצמך אומרת שהמועצה הזאת נטולת סמכויות. אם היא נטולת סמכויות, ואם יש מועצת מים אז הצעת מועצה. אל תבלבלי את הציבור. שנית, יכול להיות שמישהו שם, גאון, שרוצה לנצל מועצה מול מועצה. תפקידנו כמחוקקים לדאוג לכך שהציבור לא יבולבל ושנית שמישהו לא ינטרל את מישהו. לטובת הציבור. לכן אנחנו ממליצים שתחזרי למשרד, תנסו להוריד את זה, כדי שנהיה יותר יעילים ויותר אפקטיביים. חבל שתהיה מועצה על מועצה בלי סמכויות וגם - - -
<רוחמה אברהם-בלילא:>
האם יש צל של סיכוי שהמועצה הזאת תייעץ לשר בכל מה שקשור למחירי המים? איך עושים את מחירי המים באופן דיפרנציאלי כך שהמים שהם אחד ממוצרי היסוד שבלעדיהם – למשל, כל אותם נזקקים מהביטוח הלאומי, כל אותם מקבלי קצבאות, כל אותם אנשים ששוקלים אם הם צריכים להתקלח פעם או פעמיים בחודש, או אם בכלל, בגלל תשלומי המים? האם יש סיכוי שהמועצה תבוא לשר - -
<היו"ר משה גפני:>
התשובה היא לא. 

<רוחמה אברהם-בלילא:>
- - ותבוא ותאמר לו, אדוני השר, יש לך רשות, יש לך מועצה, יש לך מחירי מים מופקעים – בוא נלך לקראת רפורמה ונעשה מחירי מים דיפרנציאליים ונעזור לכל אותם אנשים שאין להם היכולת לשלם עבור המים. יש בכלל סמכות לשר בדבר כזה? 

<שכיב מוראד שנאן:>
כמובן, אני מצטרף לשאלתה של חברת הכנסת רוחמה אברהם, אבל אני מבקש לשאול שאלה נוספת, מהו ההרכב של המועצה הזאת, מי קובע את ההרכב, איך היא מיוצגת, והאם כל רובדי האוכלוסייה נמצאים בתוכה? 

<היו"ר משה גפני:>
הכוונה היא אם יש שם גם חרדים וערבים. 

<שכיב מוראד שנאן:>
בעיקר חרדים. 

<היו"ר משה גפני:>
האמת היא שהחרדים לא מבקשים להצטרף לשם כי בלאו הכי אין שם סמכויות. 

<גאלב מג'אדלה:>
למה אתם צוחקים? החרדים והערבים הם הצרכנים הגדולים. 
<היו"ר משה גפני:>
אנחנו שואלים קבוע על חרדים וערבים, אפילו במקום שאין סמכויות. 

חבר הכנסת שנאן ברשות דיבור. 

<שכיב מוראד שנאן:>
כבוד היושב ראש, בלי שנקבל תשובות לכל השאלות שעלו, אני מציע שתבחנו את הדברים פעם נוספת ותחזרו אלינו עם תשובות מסודרות ואחראיות. 

<ציון פיניאן:>
ועם כוס מים. 

<משה בר:>
אפשר לשאול שאלה? 

<היו"ר משה גפני:>
כן. 

<משה בר:>
האם יש גם נכים בוועדה? הם הכי נפגעים. 
<שכיב מוראד שנאן:>
לא, זה חלק מרובדי האוכלוסייה. אנחנו נבין שחלק מהחרדים שיהיו שם, יהיו נכים. 

<היו"ר משה גפני:>
אבל הנכים הם אנשים חכמים, הם לא הולכים לוועדה שאין לה סמכויות. 

בבקשה. 

<אביטל דרור:>
אני אנסה לעשות סדר: בזמנו הוקמה רשות המים מתוך כוונה לייצר רגולטור חזק למשק המים ולהכניס פנימה סמכויות שהיו מפוזרות במשרדי ממשלה שונים. מועצת רשות המים קמה עם רשות המים כדי שמשרדי הממשלה שהעניקו את הסמכויות שהיו להם לרשות המים כדי שיהיה רגולטור חזק עם יכולת פעולה, קיבלו נציגות במועצת רשות המים, ובעצם דרך מועצת רשות המים הם יכולים להשפיע על משק המים, דוגמת הכללים שעולים כאן לדיון ודוגמת נושאים כמו מחירי המים ונושאים שונים. במועצת רשות המים יושבים נציגי כל משרדי הממשלה בעלי העניין, והם מקבלים את כל  ההחלטות שקשורות לכללים, לניהול ולרגולציה של משק המים. זאת רשות המים ומועצת רשות המים, וזאת הפעילות שלה. מעבר לכך בחוק המים ישנה מועצה נוספת שהיא מועצה ציבורית נטולת סמכויות. היא לא באה לנהל את משק המים, היא לא הרגולטור - -
<רוחמה אברהם-בלילא:>
לא, היא באה לייעץ לשר. 

<אביטל דרור:>
המטרה שלה היא לשמוע גם גופים נוספים ואת הציבור שלא מיוצג במועצת רשות המים. כי במועצת רשות המים מיוצגים משרדי ממשלה. המועצה הזאת כרגע לא פעילה, אבל היא נמצאת כבר בחוק המים. התיקון הנוכחי מעניק לשר האנרגיה והמים הסמכות לקבוע את חברי המועצה הזאת. הרעיון הוא שהמועצה תייצר איזשהו שיח בנושאי מים. במועצה ישבו חברים שמייצגים את כל בעלי העניין שלא נמצאים במועצת רשות המים וייצרו שיח סביב נושאים שונים של משק המים. גם השיח הזה כשלעצמו יש לו תועלת כי הוא מציף נושאים שונים והיבטים שונים של נושאים. אז יש לו תועלת אף על פי שאין למועצה הזאת סמכויות. היא כרגע לא פעילה, אבל הכוונה שלנו היא בהחלט להכניס אותה לפעילות. 

<היו"ר משה גפני:>
איפה היה הדיון בחוק הזה, בוועדת שרים לחקיקה או בממשלה? 
<אביטל דרור:>
בוועדת שרים לחקיקה. 

<ציון פיניאן:>
אתמול היה. 

<היו"ר משה גפני:>
אתמול היה? זה לא הופיע בסדר היום. 

<אביטל דרור:>
זה הופיע בסדר היום. 

<היו"ר משה גפני:>
אני עברתי עכשיו על סדר היום. 

<אביטל דרור:>
זאת הייתה תוספת. 

<רוחמה אברהם-בלילא:>
תוספת זה אומר שזה משהו בהול.
<היו"ר משה גפני:>
אי אפשר היה להמשיך בלי המועצה הזאת. 

<אביטל דרור:>
המועצה היא לא המהות - -

<היו"ר משה גפני:>
לא חשוב, אבל זה לא היה בסדר היום. 

<אביטל דרור:>
המועצה הזאת היא חלק מהמלצות ועדת ביין. 

<היו"ר משה גפני:>
למה זה לא היה בסדר היום הרגיל? 

<אביטל דרור:>
נושאים אחרים רבים שעלו בוועדת ביין, ועדת החקירה של משק המים. 
<היו"ר משה גפני:>
אז למה זה הגיע בבהילות? למה זה לא היה בסדר היום הרגיל? 

<אביטל דרור:>
זה לא הגיע בבהילות. בעצם התזכיר הזה לא דן רק במועצה הציבורית, אלא בנושאים רבים אחרים שעלו בוועדת ביין, והם חשובים מאוד לפעילות התקינה של משק המים. 

<היו"ר משה גפני:>
שאלתי סתם טכנית, למה זה לא היה בסדר היום? למה צריך היה תוספת? 

<אביטל דרור:>
זה היה בסדר היום. 

<רוחמה אברהם-בלילא:>
זה היה תוספת. 

<היו"ר משה גפני:>
זה לא היה בסדר היום. 


כן, רגולטור. 

<עדי חכמון:>

אני מאגף התקציבים במשרד האוצר. הצעת החוק הובאה לוועדת שרים לענייני חקיקה שבועיים קודם. היו כל מיני אי הסכמות - -

<רוחמה אברהם-בלילא:>
למה? 

<שכיב מוראד שנאן:>
מה אי ההסכמות שהיו? 

<היו"ר משה גפני:>
זה לא היה בסדר היום. 

<עדי חכמון:>
זה היה בסדר היום. 

<היו"ר משה גפני:>
לא היה. התוסף לסדר היום. 

<עדי חכמון:>
שבועיים קודם זה היה בסדר היום. 

<שכיב מוראד שנאן:>
כבוד היושב ראש, גם נטול תקציבים, גם נטול תפקיד, גם נטול עניין, ויש - - -
<היו"ר משה גפני:>
זה בסדר, אין לי טענות, זה בסדר גמור. בסדר היום שיצא ביום רביעי או שלישי זה לא היה. זה היתוסף אחר כך. השאלה למה. 
<אביטל דרור:>
אני אסביר למה זה התוסף. 

<היו"ר משה גפני:>
תני רגע למשרד האוצר, אני אאפשר לך גם. 

<עדי חכמון:>

זה היתוסף כי הייתה הסכמה בסופו של דבר בין המשרדים, ולכן זה עלה לוועדת שרים לענייני חקיקה. 
<היו"ר משה גפני:>
אבל למה מאוחר? 

<עדי חכמון:>
כי לקח זמן להגיע להסכמה.

<היו"ר משה גפני:>
על מה היה הוויכוח? 

<עדי חכמון:>
היו כל מיני ויכוחים על כלי אכיפה, תחרותיות – כל מיני דברים שהיו לא בהסכמה. 

<היו"ר משה גפני:>
זאת אומרת ענייניים, מקצועיים. כן או לא? 
<עדי חכמון:>
גם כן. 

<היו"ר משה גפני:>
גם מקצועיים וגם מה? 

<עדי חכמון:>

עניינים מקצועיים. 

<היו"ר משה גפני:>
ומה עוד? 

<עדי חכמון:>
לא, עניינים מקצועיים. 

<היו"ר משה גפני:>
ומה עוד? 

<עדי חכמון:>
לא, עניינים מקצועיים. 

<היו"ר משה גפני:>
לא, אמרת "גם". 

<עדי חכמון:>
לא. 

<גאלב מג'אדלה:>
היא לא הייתה שם. 

<היו"ר משה גפני:>
אם אני עוזב את הכנסת אני הולך לאגף התקציבים לחלק תה. הייתה מחלוקת בין שר האוצר לבין שר האנרגיה – הייתה או לא הייתה? 

<ציון פיניאן:>
הייתה. 

<היו"ר משה גפני:>
הייתה. 

<שכיב מוראד שנאן:>
על מה הייתה המחלוקת? 

<ציון פיניאן:>
גם על הרכב המועצה. 

<שכיב מוראד שנאן:>
בעיקר. 

<עדי חכמון:>

לא הייתה מחלוקת על הרכב המועצה  - -

<היו"ר משה גפני:>
התחרותיות נוגעת גם לכללים של היום? זאת אומרת אנחנו נחכה עם הכללים למועצה החדשה? אמרת "תחרותיות". חשבתי שאולי נחכה למועצה. 

<אביטל דרור:>
המועצה הציבורית ומועצת רשות המים זה שני גופים נפרדים. 

<עדי חכמון:>
לא הייתה שום מחלוקת בנוגע למועצה הציבורית. 

<ציון פיניאן:>
הוסיפו עוד שניים? 

<עדי חכמון:>
כן, הוסיפו עוד שניים. 

<היו"ר משה גפני:>
למה הוסיפו, לא מספיק שמונה? 

<שכיב מוראד שנאן:>
כבוד היושב ראש, אחד חרדי ואחד מגזר. 

<היו"ר משה גפני:>
אתה יכול לשכוח מזה. אחד משר האוצר והשני משר האוצר. 

<עדי חכמון:>
לא, אחד נציג ציבור, ואחד נציג משרד הבריאות בהתאם להמלצות ועדת החקירה הממלכתית. 

<זאב אחיפז:>
היה פה ערבוב – הוסיפו שני נציגים למועצת רשות המים. 
<היו"ר משה גפני:>
בסדר, בסדר, הבנתי. זה היה התשלום תמורת הקמת המועצה. לא חשוב, זה בסדר, אני בעד. 
<גאלב מג'אדלה:>
תפסת את העניין, אבל מאוחר. 

<היו"ר משה גפני:>
כן, האמת היא שלא כל כך התעניינתי. למה לא אני התעניינתי? כי אם רוצים להוריד מים לנכים אני יודע איפה מורידים את זה, אז לא מעניין אותי לא המועצה ולא הרשות ולא סיפורי המעשיות שיש בחוק. צריך ללכת לפקיד מסוים באגף התקציבים – מה שעשיתי – לשבת אתו, להתחנן אליו ולקבל בסוף. חֵלק. זה הכול, שנדע איך המדינה מתנהלת – לא מועצה ולא חוק ולא כלום. אתה רוצה את הטלפון של הפקיד ההוא, אני אתן לך. אני יכול לתת לו? 
<גאלב מג'אדלה:>
אני לא מסכים שוועדת כספים תתחנן, ואנחנו מוחלים על כבודנו- -

<היו"ר משה גפני:>
בסוף קיבלו הנחה, וההנחה לא מספיק גדולה. 

<גאלב מג'אדלה:>
- - ואני לא רוצה שום טלפון של שום פקיד. 
<היו"ר משה גפני:>
בסדר, אבל זה המצב. 

<ציון פיניאן:>
אם לא תתחנן תמיד תישאר צמא. 
<גאלב מג'אדלה:>
אז אנחנו נביא אותו לפה. 

<היו"ר משה גפני:>
טוב, הוא מגיע לפה מפעם לפעם. אבל הוא יושב אחורה, הוא לא מדבר. 

<קריאה:>
צריכים לגלות מי זה. 

<היו"ר משה גפני:>
אי אפשר לגלות. 

<שכיב מוראד שנאן:>
אני אדבר עם פיניאן, הוא ידבר איתם. 

<היו"ר משה גפני:>
טוב, הבנו. הבנו מאוחר, אבל הבנו.  

כללי המים.

<זאב אחיפז:>
נחזור להיטלי ההפקה. הסעיף הראשון עוסק במפיקים שמספקים כמויות קטנות לבית. זה מאפיין בדרך כלל מושבים או קיבוצים שיש להם קידוחים. שם ההיסטוריה של ההיטל הייתה שפשוט נקבע מרווח מסוים ממחיר "מקורות". למשל, אם מחיר "מקורות" היה 3 שקלים אז ההיטל היה 3 שקלים פחות 1.7 שקל, נניח. זה בעצם מה שהיה עד - - -
<שכיב מוראד שנאן:>
זה לא משמעותי במיוחד. 

<זאב אחיפז:>
למה? זה משמעותי. אבל הזכרתי – מה זה נועד לשקף? זה נועד לשקף את העלויות שיש להם בהפקה. 

ב-2010 הכנסנו את מחיר המים המדורג, אז זה סיבך קצת כי יש כמות מסוימת שכל אחד מקבל – כמות מוכרת במחיר נמוך – ומעל הכמות המוכרת במחיר גבוה. אז דירגנו גם את ההיטל. על 2.5 קוב לנפש נתנו היטל נמוך יותר, אבל המרווח ממחיר "מקורות" הנמוך היה רק מרווח בשיעור של עלויות התפעול המשתנות. כתוצאה מזה הגדלנו את המרווח על הכמות שמעבר לכמות המוכרת, מה שכתוב אצלכם – 2.25 שקלים - כדי שהוא יקבל את החזר העלויות הקבועות שלו על כמות מים יותר קטנה. אם פעם זאת הייתה כל הכמות היום חלק מהכמות יצאה לטובת הכמות המוכרת, ויש בו רק מרווח של משתנות. אז צריך היה להגדיר את המרווח שיש לאותו מפיק על יתרת הכמות. ביולי שנה שעברה הגדלנו את הכמות המוכרת מ-2.5 קוב לנפש ל-3.5 קוב לנפש. סך הכול הכמויות שאנשים צורכים לא גדלו. זאת אומרת הקטנו עוד יותר את הכמות שמעבר לכמות המוכרת. אנחנו יוצאים מנקודת הנחה שהמפיק מוכר פחות או יותר בתעריף "מקורות" אז הכמות שבה הוא מכסה את העלויות שלו קטנה עוד יותר. אז אנחנו מגדילים עוד יותר את המרווח. לכן במקום 2.25 אנחנו מבקשים שהמרווח מתעריף "מקורות" הגבוה יהיה 2.683. 
<היו"ר משה גפני:>
זהו?

<זאב אחיפז:>
יש הרבה סעיפים. 

<מרב תורג'מן:>
שלושה. 

<זאב אחיפז:>
אבל אנחנו רק בסעיף הראשון. הסעיף השני מתייחס למפיקים- -
<היו"ר משה גפני:>
אתה רוצה לומר עכשיו, איציק? 

<יצחק  וקנין:>
ודאי שאני רוצה לדבר עכשיו. אתה יודע מה הם עשו? 

<היו"ר משה גפני:>
לא. 

<יצחק  וקנין:>
בהיטלי ההפקה הם חייבו חלק מהחקלאים לפי צריכה ביתית.

<היו"ר משה גפני:>
הם עוד לא בחקלאים.

<יצחק  וקנין:>
זה שייך גם לחקלאים. 

<מרב תורג'מן:>
הסעיף הראשון הוא הצריכה הביתית. 

<יצחק  וקנין:>
אני רוצה להעיר כיוון שאני צריך ללכת לדיון בוועדת חוקה. לא רק הם חייבו לפי צריכה ביתית, אלא גם צריך להבין שרוב אלה שיש להם הפקה עצמית של המים זה, כמו שהוא אמר, מושבים וקיבוצים. למה הם עשו את זה? כדי להקטין את העלויות עד כמה שאפשר. כשאתה מקבל מ"מקורות" אז אני מבין, אתה מקבל לפי מחיר "מקורות"; כשאתה לא מקבל מ"מקורות", ואתה עושה את ההפקה בעצמך הם לאט-לאט מצמצמים את המרווח הזה. הם גם עשו חיוב לפי צריכה ביתית גם על מים חקלאיים, לא על מים ביתיים. לכן את כל הנושא הזה צריך ללמוד לעומק ולא לקחת אותו ככה בחאפ-לאפ. אני מבקש שהוועדה תקבל את כל הנתונים כמו שצריך ונדון בזה בעוד שבוע-שבוע וחצי כדי שנהיה מונחים היטב בחומר הזה.  
<גאלב מג'אדלה:>
לדבריו של חבר הכנסת וקנין. תראה, אנחנו לא מומחים. הוא כנראה התעמק בזה גם בתור מושבניק ולמד את זה על בשרו. אנחנו רוצים ייעוץ מקצועי בעניין. 

<יצחק  וקנין:>
יש עוד משהו – אצלנו במושבים חלק מהמים הם בתוך צריכה ביתית, אבל זאת לא צריכה ביתית, זאת צריכה חקלאית. היום עד כדי כך הרכבנו שעונים כדי שתהיה הפרדה. אם יש לי לול – אני לוקח את עצמי כדוגמה אישית – יש לי צריכה ביתית לבית ועל אותו קו זה מגיע ללול. אז ללול הרכיבו שעון בנפרד כדי שיעשו הפרדה. או אם יש לי מטע בננות או אבוקדו מאחורי הבית. יש מושבים שהמטע שלהם הוא ממש מאחורי הבית. 

<גאלב מג'אדלה:>
או בוסתן. 

<יצחק  וקנין:>
כן. היה "עליהום" גדול על כל הנושא של החקלאים, אבל צריך להבין שמחירי המים הרקיעו שחקים בשנים האחרונות. הדבר הזה גורם לכך שיש שיפור גדול מאוד בכל המוצרים, ואנשים מתפלאים שאת העגבנייה קונים היום במחירים גבוהים. יש אמנם עניין של היצע וביקוש, אבל חלק מהדברים זה עלויות המים שהן עלויות כבדות. 
<גאלב מג'אדלה:>
זאת אחת הסיבות שהחקלאות הצטמצמה. 

<רוחמה אברהם-בלילא:>
אני מציעה לקיים דיון נוסף, אדוני היושב ראש, בכל הקשור לסוגיה של הדיפרנציאציה במחירי המים, ובאמת לראות איך אנחנו יכולים להוביל לסיטואציה שבה מבטלים את המע"מ על מחירי המים לאוכלוסייה החלשה שמקבלת קצבאות מהביטוח הלאומי. אפשר לעשות את זה. 
<היו"ר משה גפני:>
אנחנו הגענו להסכמה על כך שמקבלי הקצבאות, בעיקר הנכים, יקבלו מכסה כפולה של מים, שזה אמור להתבצע ביולי. גם אז מחירי המים יהיו גבוהים מדי. 

<גאלב מג'אדלה:>
איזה יולי, השנה? 

<היו"ר משה גפני:>
השנה. 

<דוד קשאני:>

האם אפשר לפטור אותם ממע"מ?

<רוחמה אברהם-בלילא:>
מה שהצעתי זה לפטור ממע"מ את אותה אוכלוסייה. טמיר כמעט ענה לי, אבל אני חושבת שכדאי שנקיים דיון. 

<היו"ר משה גפני:>
בסדר. אנחנו נראה עוד חודשיים-שלושה בעזרת השם. יגיעו לפה הפחתות אז נדבר על המע"מ של המים. אנחנו הולכים למצב מאוד מעניין. 
<גאלב מג'אדלה:>
לכמה זמן אתה מציע לדחות את הדיון הזה? 

<היו"ר משה גפני:>
אני עוד לא מציע לדחות, אנחנו עוד לא שמענו בכלל. בוא שמע קודם. לא נעשה צחוק מעצמנו. יכול להיות שנדחה ונבקש דיון נוסף, אבל קודם נשמע. 

<גאלב מג'אדלה:>
אין לי ספק, אחרי שנשמע. 

<היו"ר משה גפני:>
כן, מאה אחוז, רק בואו נעשה את זה בקצרה. אני כבר שומע את ההתנגדות של חבר הכנסת וקנין. 

<זאב אחיפז:>
אני מדבר כרגע אך ורק על מים מצריכה ביתית. חבר הכנסת וקנין הלך, אבל הוא בעצם נתן את התשובה בדברי ההמשך שהוא אמר. נכון, זה לא קשור בכלל להפקה עצמית או למי שקונה מים מ"מקורות". במגזר הכפרי היו מקרים ששילמו על מים לחקלאות מחיר בית, והיו מקרים ששילמו על מים לבית מחיר חקלאות. למה? כי לא הייתה הפרדת מדידה והחיוב היה נורמטיבי, היה חיוב של 150 קוב לנפש, זאת הייתה הכמות שהוגדרה שרירותית ככמות לבית. בעקבות זה דרשנו את התהליך של הפרדת מדידה, ועכשיו זה הפתרון, כלומר אתה תשלם לבית מה שנמדד לבית, ולחקלאות – מה שנמדד לחקלאות. כך שאין היום שום בעיה בתחום הזה. 

המקרה השני שמדבר על מים לבית זה ספקי מים שמספקים מים לשתייה באזורים שאנחנו קוראים להם אזורים מנותקים ובאזור אגן הכינרת. 
<גאלב מג'אדלה:>
איך זה חל על הבדואים בנגב שמעבירים בטרקטורים את המים? 

<זאב אחיפז:>
אתה נכנס פה לתחום התעריפים, אני מדבר על היטלים. אפשר לדבר המון על הרבה דברים, אנחנו מדברים היום על היטלי הפקה. 

<גאלב מג'אדלה:>
מה זה? 

<היו"ר משה גפני:>
זה לא התעריפים. אתה דיברת על התעריפים עכשיו. הוא מדבר על היטלים. זה הנושא. 
<זאב אחיפז:>
אזורים מנותקים זה אזור בית שאן, עמק חרוד. המים שם הם באיכות גרועה, ולכן אספקת מים לשתייה כוללת לפעמים טיפול במים וגם כוללת בדרך כלל מערכות חלוקה ארוכות. זאת אומרת זה לא כמו קיבוץ או מושב שיש להם קידוח. דרך אגב רובם הם צרכנים של "מקורות", אבל אלה שיש להם קידוח, הקידוח הוא בתוך המושב, זאת מערכת פשוטה. פה מדובר על מערכות גדולות יותר, ולכן מראש בהיטלי הפקה נתנו מרווח גדול יותר, ועכשיו פשוט אותו עיקרון: מכיוון שהקטנו את הכמות שמעבר לכמות המוכרת המרווח גדל. זה אותו עיקרון רק המספרים שונים.  

<שכיב מוראד שנאן:>
באיזו כמות מדובר ברמה ארצית? 

<זאב אחיפז:>
מבחינת מה? כמויות למי שתייה שבהפקה - -

<שכיב מוראד שנאן:>
כמה קיבוצים ומושבים נכנסים לתוך הקטגוריה הזאת? 

<זאב אחיפז:>
שקשורים להיטלי ההפקה? 

<שכיב מוראד שנאן:>
כן. 

<זאב אחיפז:>
לא יודע. אני לא זוכר את המספר כרגע. 

<גאלב מג'אדלה:>
את התשובה אפשר לקבל אצל שלום שמחון. 

<זאב אחיפז:>
בוא נגיד שפחות מחצי. הרוב הם צרכנים של "מקורות". הפקה עצמית זה באותם יישובים ותיקים בדרך כלל שכשהוקמו עוד לא הייתה מערכת ארצית. 
אני עובר לסעיף השני שעוסק במים לחקלאות.

<היו"ר משה גפני:>
זה הנושא האחרון? 

<גאלב מג'אדלה:>
לא, זה השני. 

<זאב אחיפז:>
זה השני. השלישי הוא תיקון טכני. 

אספקת המים לחקלאות היא מוקצבת. זה מקבל יתר משמעות במצב של משק המים, גם ההקצבות לחקלאות היו נמוכות. בעצם ברגע שמישהו חורג מההקצאה – לא חשוב אם הוא מפיק מים מבאר שלו או קונה מ"מקורות" – דינו שייסגרו לו המים. ראינו שיש בזה פוטנציאל נזק מאוד גדול. כי אם אתה סוגר מים לגידול חקלאי בימים האחרונים שלו, אז בסדר, אסור לחרוג, אבל הנזק הוא נזק עצום. אותו דבר גם בגידולים רב שנתיים. לכן מועצת הרשות בהקשר של תעריפי "מקורות" יצרה כלי שמאפשר לה לקבל החלטה: אם היא רואה שהמצב ההידרולוגי מאפשר היא מאפשרת לחרוג 10% מהרישיון רק במחיר שהוא 150% ממחיר ג'. מחיר ג' זה תעריפי "מקורות" מדורגים לחקלאות, ואז התשלום על החריגה הזאת הוא 150% מתעריף ג', ואם אתה עובר את ה-10% זה 200% מתעריף ג'. זה היה בתעריפי "מקורות", זה כבר רץ כשנתיים. בהיטלים לא היה לנו הדבר המקביל הזה. לכאורה מי שיש לו באר, והוא חורג, אין עליו תעריף גבוה יותר שצריך להביא את ההפנמה שאנחנו בעצם מדברים פה על חריגה מהרישיון. 

<היו"ר משה גפני:>
מה התיקון הטכני? 

<זאב אחיפז:>
לכן אנחנו מציעים פה ערכים דומים לאלה של "מקורות", פחות בגלל העלויות של ההפקה.  

התיקון הטכני הוא דבר מעניין. בעמק החולה אחרי שייבשו אותו החזירו את הממשק שם, מעבר לקטע קטן שהציפו חזרה. כל החקלאות על פני 20 אלף דונם שם מנוהלת בצורה מאוד מיוחדת עם מפלסי מים גבוהים כדי שהכבול לא יבער ולא תחזור השקיעה שלו. השקיית הכבול היא השקיה מהפקה עצמית, ולכן מדובר פה על היטלי הפקה, ולכן קבענו היטל מאוד נמוך כדי לעודד השקיה נמוך, כ-1.25 אגורות. זה בעצם כדי לתמרץ להשקות, אבל התנאי הוא שמשקים בהתאם להנחיות מסודרות שמבטיחות שהאדמה תהיה רטובה כל הזמן כדי לקבל את ההישגים של שימור הקרקע, מניעת זיהום וכולי. לכן יש סעיף נוסף שאומר שמי שלא משקה לפי ההנחיות, ועושה דין לעצמו ומשקה רק לפי התועלות שלו, משלם היטל שהיה קבוע בשורה מסוימת בתוך היטלי ההפקה – 28 אגורות. השורה ההיא נמחקה מכל מיני סיבות, ולכן אנחנו קבענו פה היטל של 30 אגורות למי שמשקה לא לפי תנאי הרישיו. 

<היו"ר משה גפני:>
תודה רבה. 

ירון סלומון, בבקשה. אתה מייצג את החקלאים. 

<ירון סלומון:>
כן. אתה בעד או נגד?  

<גאלב מג'אדלה:>
מה התפקיד של אדוני?

<ירון סלומון:>
אני מייצג כרגע את התאחדות חקלאי ישראל, ובשם התאחדות חקלאי ישראל. אנחנו מצטרפים לבקשתו של חבר הכנסת וקנין. 

<היו"ר משה גפני:>
לפני שאתם מצטרפים לבקשות – בקשות זה דבר טוב. זה בסדר מה שהם מביאים? דבר קודם לגופו, ואחרי זה תגיד מה אתם מבקשים. מה שמביאה רשות המים זה בסדר? 
<ירון סלומון:>
באופן כללי בגדול יש משהו בדברים שלהם. אנחנו טוענים שהמחירים שהם מציעים כרגע הם מחירים גבוהים מדי מכדי שאנחנו נוכל לעמוד בהם. 

<היו"ר משה גפני:>
אבל עשיתם את החשבון- - -
<ירון סלומון:>
אז אני אומר. כל העניין הוא שהמים לחקלאות הם בהקצבה, כפי שאמר זאביק. בשנת 2012 הקציבו 455 מיליון קוב. אנחנו טוענים כחקלאים שמכיוון שהייתה שנה טובה בהידרולוגיה, ומבחינה הידרולוגית הכול בסדר, אז סך הכול ניתן היה להקצות לנו הרבה יותר ממה שהם הקצו. אנחנו טוענים אפילו שיוכלו להקצות לנו לפחות עוד כ-50 מיליון קוב, אם לא יותר מזה. אז לא היו צריכים בכלל את כל הרגולציה הזאת. הוויכוח שלנו כרגע הוא בכלל במהות. עד שלא נלמד את כל העניין הזה אנחנו מבקשים כרגע לא לקבל החלטות בעניין הזה מכיוון שאנחנו עדיין בדין ודברים עם רשות המים לגבי הנושא של הגדלת ההקצאה לשנת 2012. 
<מרב תורג'מן:>
הייתה לכם הזדמנות להשמיע? 

<עדי חכמון:>
כן. 

<מרב תורג'מן:>
היה שימוע? 

<עדי חכמון:>
היה שימוע. המועצה החליטה את דברה. 

<ירון סלומון:>
אז המועצה החליטה. הם נותנים לנו להשמיע את דברנו. זה הכול "ישראבלוף" כל העסק הזה. אני רוצה שתדעו, חברי הכנסת, הם נותנים לנו להשמיע את מה שיש לנו להשמיע – אני קורא לזה "ישראבלוף" מכיוון שבכל השימועים ובכל הדברים האלה – שמענו אתכם, ואיך אומרים? הכלבים נובחים, והשיירה עוברת. לא ייתכן הדבר הזה. 

<זאב אחיפז:>
אני לא חושב שעובדתית זה נכון. 

<זהבה גלאון:>
השימוע וההחלטות של הוועדה לא מחייבים אותנו כאן בוועדת הכספים. 
<עדי חכמון:>
אבל אלה שני עניינים שונים. הוא מדבר על ההקצבה של המים, וכאן מדובר על מנגנון ההצמדה של חריגה. אפשר לבוא בדין ודברים על ההקצבה, אבל היא לא קשורה למודל החריגה. כאן רוצים להשוות את זה למה שנעשה עם צרכני מקורות. 

<היו"ר משה גפני:>
על כל פנים אתם מבקשים - -

<ירון סלומון:>
אנחנו מבקשים כרגע שבוע וחצי-שבועיים כדי שנוכל לעשות את שיעורי הבית הנכונים שלנו ולחזור לכאן לוועדה. 
<היו"ר משה גפני:>
רשות המים לא ישבה איתכם? 

<ירון סלומון:>
לא. רשות המים לא ישבה אתנו. למעשה, היה שימוע, זה נכון, אבל כפי שאני אמרתי זה "ישראבלוף" - -

<היו"ר משה גפני:>
אתה לא צריך להגיד "ישראבלוף" פעמיים. פעם אחת אנחנו מבינים. 
<גאלב מג'אדלה:>
יש לי הצעה, אדוני היושב ראש. קודם כול, זה שהגעתם זה טוב, אבל  - - - על מה אתם מדברים. תעבירו לנו נייר שנראה אותו. 
<היו"ר משה גפני:>
מה השם? 

<ערן קרמניאן:>
השם הוא ערן קרמיניאן.  אני פה מטעם התאחדות האיכרים. שני דברים קצרים שאני רוצה לומר - -
<גאלב מג'אדלה:>
מה ההבדל בין איכרים לחקלאים? 
<ערן קרמניאן:>
חקלאים הם בעיקר ההתיישבות המתוכננת, קיבוצים ומושבים; האיכרים הם חקלאים פרטיים – מושבות. שתי קבוצות של חקלאים - - -. 

<גאלב מג'אדלה:>
איפה האיכרים שלנו? 

<היו"ר משה גפני:>
ברחוב קפלן. 

<ערן קרמניאן:>
תחת הגג של האיכרים. בעיקר כחקלאים פרטיים, ואנחנו מטפלים בהם. 

<היו"ר משה גפני:>
ברחוב קפלן בתל-אביב. 

<ערן קרמניאן:>
אני רוצה לומר שני דברים קטנים: מועצת רשות המים פרסמה שימוע לציבור לגבי הכללים שדיברו עליהם כרגע לגבי שיטת התערוף בנושא של חריגה. זה מקביל לשיטה שמביאים אותה כרגע לשולחן הזה בנושא ההפקה. התאחדות האיכרים טענה בדיון של המועצה שהיא חושבת שיש מקום לשנות את הכללים בגלל שאנחנו מדברים על שנה מיוחדת, זאת שנת משקעים הטובה ביותר בשש השנים האחרונות. לכן כל עוד לא יחליטו במועצת רשות המים על הכללים שמפעילים בחברת "מקורות" צריך לבחון את הדברים גם בהיבט ההפקה הפרטית. יותר מזה אני רוצה לומר, מדינת ישראל החליטה על הקצאה של 455 מיליון קוב מים לחקלאות. אנחנו מדברים על 455 מיליון קוב שאמורים להיות נצרכים במלואם. בשיטה הזאת הצרכן משלם חריגה עוד לפני שעשו את המבחן של כלל הציבור החקלאי. יוצא מצב תיאורטי שיכול להיות שכלל החקלאות במדינת ישראל תצרוך פחות מ-455 מיליון קוב, ומצד שני יהיו כאלה שישלמו חריגה. לכן התאחדות האיכרים מבקשת ללמוד את זה שוב ולראות איך תוקפים את הדברים האלה נכון. 
<היו"ר משה גפני:>
משה אבנון, בבקשה בקצרה. אנחנו צריכים לעבור לדיון מהיר של זהבה גלאון. 

<משה אבנון:>
אדוני היושב ראש, אנחנו מתנגדים.
<היו"ר משה גפני:>
"אנחנו" זה השלטון המקומי? 

<משה אבנון:>
כן. יש לנו התנגדות מוחלטת לכל הנושא של היטלי הפקה, כפי שמוצג היום.

<היו"ר משה גפני:>
אבל יש היטלי הפקה. 

<משה אבנון:>
היטלי הפקה. 

<היו"ר משה גפני:>
אבל יש, אנחנו לא מאשרים היום היטלי הפקה. 

<משה אבנון:>
אמרתי, היטלי הפקה כפי שמוצגים היום – התוספת ובכלל, כל נושא המבנה של היטלי הפקה. אנחנו רואים בהיטל הזה הטלת מס בפשפש האחורי; להכניס דרך המים עוד מס על הצרכן. אגב, לא רק אנחנו אומרים את זה, אומר את זה מבקר המדינה בטיוטת הדוח שלו על תעריפי המים. כך שאנחנו נתלים באילן גדול. 

<היו"ר משה גפני:>
משה, אתה אורח קבוע בוועדה, ולכבוד הוא לנו. אנחנו קצרים בזמן, אנחנו לא מדברים על היטלי הפקה. היטלי הפקה – בסדר, בעזרת השם תהיה ממשלה חדשה, היא תשנה את זה. 

<משה אבנון:>
לא, אני רוצה להבהיר פה כמה דברים - -

<היו"ר משה גפני:>
מה, אתה לא רוצה שתהיה ממשלה חדשה? למה אמרת "לא"? 

<משה אבנון:>
מה זה שייך לממשלה? אני לא מדבר על הממשלה, לא על הישנה ולא על החדשה. 

אדוני היושב ראש, המקור של הטלת היטלי הפקה היה לתת מחיר הצל לקוב השולי. למה? יש מצוקת מים, יש שאיבת יתר, ואמרו שכדי לפתח מקורות מים חדשים צריך היטל הפקה שייצג את המחיר של הקוב השולי. מה קרה? הקוב השולי היום הוא שני שקלים, זאת ההתפלה. אנחנו משלמים היום 2.5 ורוצים להוסיף את זה ל-2.63. מישהו יסביר לנו איך עשו פה את החשבון? המשמעות היא העלאת מחירי המים לצרכן, שלא יהיו אי הבנות. 

<היו"ר משה גפני:>
למה? 

<משה אבנון:>
כי זה יתוסף לעלויות. יבואו מחר ויגידו שהיות שהעלויות הן X, Y, Z, כולל היטל ההפקה – יעלו את מחיר המים. 

<היו"ר משה גפני:>
אם זה נכון מה שהוא אומר גם אני מתחיל להתנגד. עד עכשיו הייתי בעד. 
<משה אבנון:>
בסופו של דבר זה מה שיהיה. לא היום, לא עכשיו. 

<היו"ר משה גפני:>
די, שכנעת אותי. היועצת המשפטית, בבקשה. 

<משה אבנון:>
אנחנו מבקשים שיביאו לכנסת הסבר מפורט איך זה בנוי, למה זה ככה ולא אחרת. 
<היו"ר משה גפני:>
תודה. היועצת המשפטית, בבקשה. 

<מרב תורג'מן:>
ההערה שלי נוגעת לסעיף מספר 2, סעיף התחילה. התחילה של הכללים האלה מבוקשת ליום 1 בינואר 2012, כלומר תחולה רטרואקטיבית. במיוחד העניין הבעייתי הוא סעיף 2 שמבוקש בכללים שזאת איזושהי החמרה, ככה אנחנו רואים את זה. עמדת הייעוץ המשפטי בכל נושא של הטלת מסים או היטלים באופן רטרואקטיבי היא ברורה ועקבית, ואנחנו סבורים שאין מקום להחיל את זה תחולה רטרואקטיבית. 
<היו"ר משה גפני:>
אני כחרדי לא יכול ללכת נגדה. 

מי אדוני? 

<בעז גדנסקי:>
אני בעז גדנסקי ממשרד המשפטים. כל תחולה רטרואקטיבית צריכה לעבור אישור מיוחד אצלנו בגלל הבעייתיות - -

<היו"ר משה גפני:>
היא עברה? 

<בעז גדנסקי:>
- -  הבעייתיות לכאורה שקיימת, והיא עברה אישור של המשנה ליועץ. 

<היו"ר משה גפני:>
מייק בלס? 

<בעז גדנסקי:>
לא מייק בלס, משנה חקיקה – אורית קורן. 
<היו"ר משה גפני:>
אבל אני לא מקבל את הייעוץ המשפטי של הממשלה, אלא רק של הכנסת. 

<בעז גדנסקי:>
אני אציג את העמדה, ואולי היועצת המשפטית תשתכנע. 

<היו"ר משה גפני:>
בסדר, תציג בקצרה. כדאי שתביא גם מכתב ממייק בלס שאתם מתנגדים או תומכים או לא חשוב מה. היועץ המשפטי של הכנסת קובע פה, לא הייעוץ המשפטי של הממשלה ולא משרד המשפטים. 

<שכיב מוראד שנאן:>
יש הרבה חוסרים בכל התגובות שאנחנו מקבלים ושווה - -
<היו"ר משה גפני:>
אין חוסרים. אני מקבל את הייעוץ המשפטי של הכנסת. הייעוץ המשפטי – כבודו במקומו מונח. אתה בטוח שזה לא מייק בלס? אולי בכל זאת? 

<בעז גדנסקי:>
מה זה רלוונטי? 

<היו"ר משה גפני:>
אמרתי שזה רלוונטי? שאלתי רק. אינפורמציה. 

<בעז גדנסקי:>
ככל שהייעוץ המשפטי של הוועדה ישתכנע, אני רק אציג את העמדה. 

<היו"ר משה גפני:>
הבנתי.

<בעז גדנסקי:>
מדובר על היטל שלא נקבע רק בסוף השנה - -

<היו"ר משה גפני:>
הבנתי.

<בעז גדנסקי:>
- - כרגע גם אם נחיל את זה רטרואקטיבית - -
<היו"ר משה גפני:>
הבנתי. אני לא אשאיר אותך תלוי באוויר, אבל הבנתי. 

<בעז גדנסקי:>
 כיום אין חריגה מהכמות המותרת, לכן גם אם נחיל את זה רטרואקטיבית אין לזה שום השלכה. הצפי שתהיה חריגה הוא רק בסוף השנה. לכן - - 
<היו"ר משה גפני:>
שנייה.

<בעז גדנסקי:>
- -  גם אם נחיל רטרואקטיבית לא תהיה עם זה בעיה. 

<היו"ר משה גפני:>
אתה חסר סבלנות יותר מגפני. רק בסבלנות. 

מה שאתה אומר – בסדר גמור. זה לא מייק בלס, נכון? 

אומרת היועצת המשפטית של הוועדה שאם זה לא משנה, בלאו הכי לא הייתה חריגה – למה אתה מחיל את זה רטרואקטיבית? 

<בעז גדנסקי:>
אני אסביר. כיוון שמדובר בחישוב שנתי של כמות חריגה - -

<היו"ר משה גפני:>
אז זה משנה או לא משנה? 

<בעז גדנסקי:>
כרגע אף אחד לא יחויב בגלל תחולה רטרואקטיבית. הדבר היחיד הוא שהחישוב של כמות המים הנצרכת היא כמות שנתית. לכן בוחנים את זה בסוף השנה. 
<היו"ר משה גפני:>
קיבלתי את הדברים שלך, תכף נראה מה עושים איתם. מעלה את מחיר המים, כמו שאמר מר אבנון? 
<זאב אחיפז:>
עלו פה שלוש נקודות: אחת, נושא ההקצאה לחקלאות – זה לא קשור בכלל. אנחנו מטפלים פה עכשיו, מה קורה כשחורגים, אם תגדל ההקצאה. אף על פי שתהליך הגדלת ההקצאה, אני לא מכיר שהוא נמצא בתהליך. בכל מקרה זה תהליך אחר של פרסום ושימוע וכולי. 
נושא של היטל מס – בעבר זה היה. עשינו הרבה מאמצים והעברנו פה בוועדה בשנת 2007-2006, והפכנו את ההיטלים לא למס, אלא לכלי אופרטיבי, ואני חושב שהם עדיין כאלה. בכל מקרה מר אבנון, כנראה, לא הבין את מה שהסברתי כי אנחנו פה מדברים על מהלך מיטיב שמקטין את ההיטלים ולא מגדיל אותם. לגבי נושא החריגה – אנחנו מדברים על רישיון שנתי. ההיטלים מוטלים בסוף השנה. 
<היו"ר משה גפני:>
בסדר, הבנתי. 

<זאב אחיפז:>
תיאורטית אם מחליטים שזה חל מעכשיו - -

<היו"ר משה גפני:>
מר אחיפז, הדיון פה היום היה כמו בין חילונים לחרדים. יש בעיה של חוסר תקשורת בין חרדים לבין חילונים. אותו דבר קרה פה היום: לפי דעתי, הם כללים טובים, אין בהם בעיה, אבל הייתה חוסר הידברות. אני מציע, נאמן לדרכי, שצריך שתהיה הידברות בין כל חלקי האוכלוסייה. יש לי בקשה: תבואו להידברות עם החקלאים ועם האיכרים. אבנון לא טועה הרבה פעמים. יכול להיות שהפעם הוא טועה אז תסביר לו. למה אתה צריך להגיד שהוא לא מבין? תגיד לו שזאת הטבה, הוא יהיה בעד. 

בעז, אני מבקש שתהיה בקשר עם היועצת המשפטית של הוועדה. יכול להיות שאתה צודק – אתה, לא מישהו אחר בייעוץ המשפטי; ויכול להיות שהיא צודקת. הרי אין פה מחלוקת, כולם מסכימים שעד עכשיו לא הייתה חריגה, כולם מסכימים שלא צריך שזה יהיה רטרואקטיבית מכיוון שאם הייתה החמרה – רטרואקטיבית גם אתה לא מסכים. 

<בעז גדנסקי:>
ברוב המקרים, כן. 

<היו"ר משה גפני:>
לכן אני סומך רק על הייעוץ המשפטי של הכנסת ולא עליכם, מכיוון שלחלק מהמקרים אתם נותנים הכשר על דברים לא חוקיים. 

<בעז גדנסקי:>
ששינסקי היה רטרואקטיבי. 

<היו"ר משה גפני:>
בכלל לא רטרואקטיבי. המיסים והגמולים שהמדינה מקבלת בכלל לא רלוונטיים לרטרואקטיביות. אני שאלתי את זה גם מבחינה הלכתית מכיוון שאם זה היה רטרואקטיבית גם מבחינה הלכתית לא הייתי יכול לאשר את זה. זה היה כאילו אני לוקח מהם כסף. המדינה נותנת הטבות. היא הורידה את המס, היא יכולה להעלות מס – בכלל לא רלוונטי. אני מציע שפעם אחת תעשו במשרד המשפטים יום עיון כדי שאני אבוא להרצות לכם. בכל אופן למדתי משפטים יותר מכם ב"כולל". אני מבקש – שבוע שתדברו ביניכם. זה יאושר מפני שאני חושב שאלה כללים נכונים בעזרת השם ובלי נדר. אני מבקש שתתקיים ההידברות הזאת, היא לא מסובכת. 
<עדי חכמון:>
אפשר להציע שתהיה רביזיה, ואז זה יאושר? 

<קריאה:>
לא, לא, לא. 

<היו"ר משה גפני:>
מה את מציעה? 

<עדי חכמון:>
לא משנה. 

<גאלב מג'אדלה:>
ההצעה נגנזה. 

<היו"ר משה גפני:>
היחידים שאתה לא מדבר איתם זה אגף התקציבים. החקלאים, האיכרים, השלטון המקומי והייעוץ המשפטי. 

<שכיב מוראד שנאן:>
תחדד במיוחד את השלטון המקומי כי יש לאחרונה רשימה של חברי כנסת שלא דואגים לשלטון המקומי, הם ברשימה שחורה. הם יאכלו אותה בפריימריס. 
<היו"ר משה גפני:>
לא, לא. 

<שכיב מוראד שנאן:>
מה "לא"? 

<היו"ר משה גפני:>
לפי דעתי, זה גם לא פוגע בשלטון המקומי. אבל עזוב, בשביל מה עכשיו? 

<שי בוזגלו:>
אם אפשר רק לציין שלא לקיים עוד הליך של שימוע. 
<היו"ר משה גפני:>
אני לא ביקשתי שימוע, שימוע זה בחוק. 

אני מסכם את הדיון כדלהלן: אתם עשיתם את מה שנדרש בחוק – עשיתם שימוע. עכשיו באתם לאישור ועדת הכספים. עם כל הכבוד, ועדת הכספים לא כפופה לאף אחד, חוץ מלחכמון. אנחנו צריכים לקבל החלטה ציבורית. אני לא הולך לקבל החלטה ציבורית. אתם שמעתם גם את חברי הכנסת, וזה מתחיל להתקבל על הדעת. אנחנו מבקשים ציבורית לקיים הידברות. הייתם צריכים לעשות את זה קודם, לפי דעתי. תקיימו הידברות, לא שימוע. שימוע עשיתם. הפירוש של הידברות הוא לשבת ליד השולחן עם האנשים, להגיד להם את כל מה שאתם מנסים לומר כאן מאוד בקצרה- -
<גאלב מג'אדלה:>
בדרכי נועם. 

<היו"ר משה גפני:>
 - - אנשים נחמדים. לא כולם במשרד המשפטים, אבל היועץ המשפטי פה הוא נחמד. לא כולם. תשבו איתם, זה הכול. בשבוע הבא, בעזרת השם, נביא את זה לאישור. 
<שכיב מוראד שנאן:>
אדוני היושב ראש, תוסיף, ברשותך, שייתנו תשובות לשאלות ששאלו חברי הכנסת. 
<היו"ר משה גפני:>
ודאי. 

<שכיב מוראד שנאן:>
שלא יהיה מצב שלא נדע מה הרכב הוועדות, ומה הרכב הדברים. 
<היו"ר משה גפני:>
זה משהו אחר. 

<שכיב מוראד שנאן:>
לא, זה נוסף. זה הולך יחד. 

<היו"ר משה גפני:>
אנחנו מבקשים תשובות לגבי מה שהממשלה החליטה. אנחנו מבקשים לדעת מי בוועדות, ומה ההרכב שלהם. 

<גאלב מג'אדלה:>
הם צריכים להביא לנו מסמך. 

<היו"ר משה גפני:>
אתם רוצים לתת מסמך? 

<גאלב מג'אדלה:>
אחרת לא עבדו, לא כתבו, לא ראו. 

<ירון סולומון:>
נוציא מסמך, אין שום בעיה. 

<היו"ר משה גפני:>
טוב, תוציאו מסמך. הם גם לא כל כך מתנגדים לזה, זאת האמת. 

<גאלב מג'אדלה:>
יצטרפו לוקנין. 
<זאב אחיפז:>
אין שום בעיה, אנחנו נעשה את זה. הבעיה גם נובעת מזה שעברה חצי שנה בין השלב שזה עבר את מועצת הרשות למצב שזה הגיע הנה. היו לי טלפונים ממשרד החקלאות - -

<שכיב מוראד שנאן:>
שבוע בלי רביזיה. 

<זאב אחיפז:>
- - שחשב שהוא צריך להתנגד עד שהמנכ"ל נזכר שבעצם זה עבר את כל ההליכים.

<היו"ר משה גפני:>
מה? 

<זאב אחיפז:>
אני אומר, הפער של חצי שנה גרם לכך שאנשים התנתקו מזה, והיה קשה להבין את זה חזרה גם במשרדי הממשלה. 

<היו"ר משה גפני:>
אין לי טענות אליכם, יש לי טענות על מחירי המים, יש לי טענות על הרבה דברים. אין לי טענות במקרה הזה. אני רק מבקש שתקיימו את ההידברות הזאת, זה הכול. לפי דעתי, אם אכן תשמעו מהם דברים שצריך לשנות, תשנו. תודה רבה, אני מודה לכם. 

<בעז גדנסקי:>
אדוני היושב ראש, לאור הבעייתיות של הרטרואקטיביות, אם אפשר יהיה לקבוע את הדיון כמה שיותר מהר.

<היו"ר משה גפני:>
בקשתך נרשמה. תודה רבה, הישיבה נעולה. 
<הישיבה ננעלה בשעה 11:15.>
